### NN 87/2025 (6.6.2025.), Odluku o osnivanju AFCOS-mreže

VLADA REPUBLIKE HRVATSKE

1187

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s člankom 6. stavkom 2. Uredbe o institucionalnom okviru sustava za suzbijanje nepravilnosti i prijevara (»Narodne novine«, broj 83/25.), Vlada Republike Hrvatske je na sjednici održanoj 5. lipnja 2025. donijela

ODLUKU

O OSNIVANJU AFCOS-MREŽE

I.

AFCOS-mreža osnovana je Odlukom o osnivanju AFCOS mreže (»Narodne novine«, broj 92/08.) te nastavlja s radom u skladu s odredbama ove Odluke.

AFCOS-mreža osniva se radi postizanja pune operativnosti Sustava za suzbijanje nepravilnosti i prijevara (AFCOS-sustav) u okviru kojeg se provodi koordinacija zakonodavnih, upravnih i operativnih aktivnosti s ciljem zaštite financijskih interesa Europske unije u Republici Hrvatskoj te neposredna suradnja s Europskim uredom za borbu protiv prijevara (u daljnjem tekstu: OLAF).

II.

AFCOS-mrežu čine:

1. Ministarstvo pravosuđa, uprave i digitalne transformacije

2. Ministarstvo unutarnjih poslova

3. Ministarstvo financija – Porezna uprava

4. Ministarstvo financija – Carinska uprava

5. Ministarstvo financija – Ured za sprječavanje pranja novca

6. Ministarstvo financija – Sektor za financijski i proračunski nadzor

7. Ministarstvo gospodarstva – Uprava za politiku javne nabave, Sektor za provedbu politike javne nabave

8. Državno odvjetništvo Republike Hrvatske i

9. Agencija za reviziju sustava provedbe programa Europske unije.

U rad AFCOS-mreže mogu se po potrebi uključiti i druga tijela.

Tijela u AFCOS-mreži dostavit će odluku o imenovanju svog predstavnika i njegovog zamjenika Ministarstvu financija – Ustrojstvenoj jedinici za koordinaciju sustava za suzbijanje nepravilnosti i prijevara u korištenju fondova Europske unije (u daljnjem tekstu: Ustrojstvena jedinica).

U slučaju promjene imenovanog predstavnika i/ili njegovog zamjenika, tijelo AFCOS-mreže će dostaviti Ustrojstvenoj jedinici odluku o izmjenama imenovanog predstavnika i/ili njegovog zamjenika.

III.

Zadaće tijela AFCOS-mreže su:

– razmjena informacija s tijelima sustava upravljanja i kontrole korištenja fondova Europske unije, tijelima sustava upravljanja i praćenja provedbe aktivnosti u okviru Nacionalnog plana oporavka i otpornosti 2021. – 2026., Ustrojstvenom jedinicom i OLAF-om

– doprinos izradi, provedbi, praćenju i izvještavanju u provedbi Nacionalne strategije suzbijanja prijevara za zaštitu financijskih interesa Europske unije i akcijskog plana za njezinu provedbu

– predlaganje zakonodavnih i drugih mjera, propisa i akata s ciljem učinkovite i djelotvorne zaštite financijskih interesa Europske unije

– sudjelovanje u procjeni rizika nepravilnosti i prijevara te predlaganje i sudjelovanje u provedbi učinkovitih i djelotvornih mjera s ciljem zaštite financijskih interesa Europske unije

– sudjelovanje u procjeni potreba za izobrazbom i u edukativnim aktivnostima u području zaštite financijskih interesa Europske unije

– davanje prijedloga, mišljenja i stručnih objašnjenja u vezi s drugim važnim pitanjima u okviru sprječavanja nepravilnosti radi zaštite financijskih interesa Europske unije.

Tijela AFCOS-mreže izvršavaju zadaće iz ove točke u okviru svojih nadležnosti i sukladno zakonskim ovlastima.

Područja suradnje vezana uz zaštitu financijskih interesa Europske unije mogu se detaljnije urediti protokolima o suradnji između Ustrojstvene jedinice i tijela AFCOS-mreže.

IV.

Sastanci AFCOS-mreže održavaju se po potrebi.

Sastanke AFCOS-mreže saziva i vodi predstavnik Ustrojstvene jedinice na temelju zamolbe tijela sustava upravljanja i kontrole korištenja fondova Europske unije, tijela sustava upravljanja i praćenja provedbe aktivnosti u okviru Nacionalnog plana oporavka i otpornosti 2021. – 2026. i/ili tijela AFCOS-mreže.

Sastanci AFCOS-mreže mogu se sazvati i na inicijativu Ustrojstvene jedinice.

Ustrojstvena jedinica obavlja administrativne poslove vezane uz sastanke AFCOS-mreže.

V.

Stručno mišljenje tijela AFCOS-mreže o slučajevima nepravilnosti nije obvezujuće za tijela sustava upravljanja i kontrole korištenja fondova Europske unije i tijela sustava upravljanja i praćenja provedbe aktivnosti u okviru Nacionalnog plana oporavka i otpornosti 2021. – 2026.

Tijela AFCOS-mreže, tijela sustava upravljanja i kontrole korištenja fondova Europske unije i tijela sustava upravljanja i praćenja provedbe aktivnosti u okviru Nacionalnog plana oporavka i otpornosti 2021. – 2026. u primjerenom roku informiraju Ustrojstvenu jedinicu o poduzetim aktivnostima koje proizlaze iz zaključaka donesenih na sastancima AFCOS-mreže.

VI.

Danom stupanja na snagu ove Odluke stavlja se izvan snage Odluka o osnivanju AFCOS mreže (»Narodne novine«, broj 151/13.).

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/24-04/48
 Urbroj: 50301-05/16-25-6
 Zagreb, 5. lipnja 2025.

Predsjednik
 mr. sc. Andrej Plenković, v. r